การระบาดโควิด-19 สายพันธุ์โคมิครอนในเด็กมากกว่า 7 หมื่นรายส่วนใหญ่ไม่แสดงอาการ
นายแพทย์ อดิศัย ภัตตาตั้ง ผู้อำนวยการสถาบันสุขภาพเด็กแห่งชาติมหาราชินี  กล่าวว่า จากข้อมูลของกรมควบคุมโรค กระทรวงสาธารณสุข ตั้งแต่วันที่ 31 ธันวาคม 2564 ถึง 16 กุมภาพันธ์ 2565 ที่มีการระบาดของสายพันธุ์โอมิครอน พบเด็กติดเชื้อแล้ว กว่า 7 หมื่นราย หรือร้อยละ 21 ของผู้ใหญ่ ซึ่งสูงกว่าการระบาดของสายพันธุ์เดลตากว่าร้อยละ 10 จากข้อมูลโดยร้อยละ 90 ไม่แสดงอาการและอาการน้อย ขณะที่อาการรุนแรงมีเพียงร้อยละ 1 โดยเข้าสู่การรักษาผ่านระบบของ สปชส.ทั้งการตรวจจากโรงพยาบาล หรือ คลินิกใกล้บ้าน และการตรวจผ่าน ATK ล่าสุด ราชวิทยาลัยกุมารแพทย์แห่งประเทศไทย ออกแนวทางการรักษาโควิด-19 ในเด็ก โดยเด็กที่ไม่มีอาการให้ดูแลแบบผู้ป่วยนอกและแยกกักตัวที่บ้านได้ ไม่ต้องเข้าระบบบริการ Home isolation หากมีอาการไม่รุนแรง แต่มีปัจจัยเสี่ยงแนะนำให้ favipiravir เป็นเวลา 5 วัน โดยจัดให้มีช่องทางให้ผู้ป่วยติดต่อเข้ารับการประเมิน หรือรับการรักษาในโรงพยาบาลหากอาการเปลี่ยนแปลงและผู้ป่วยที่อาการรุนแรงให้เข้ารับการรักษายังโรงพยาบาลซึ่งมีการครองเตียงร้อยละ 70 ยังเหลืออีกร้อยละ 30 อย่างไรก็ตาม เน้นย้ำให้ผู้ปกครองที่มีบุตรหลานอายุมากกว่า 5 ปี เข้ารับการฉีดวัคซีนและผู้ปกครองควรเป็นแบบอย่างการปฏิบัติตามมาตรการโควิด-19 ในครอบครัวอย่างเคร่งครัด ส่วนเด็กที่ติดเชื้อสามารถดูแลตามคำแนะนำแพทย์